Константин Балмонт
Смърт

Превод от руски: Андрей Андреев, 1993

chitanka.info

О, призрак грозен, демон, дух всесилен

над всички светове и времена,

ти всеки ден събираш плод обилен,

от всяка битка взимаш знамена.

В очи безсънни пращаш сън гробовен

и на нещастника, попаднал в плен,

шептиш, о, вятър волен и бунтовен,

о, светлина за всеки угнетен.

На всички носиш ти успокоение,

дори на оня, чийто смутен час

е обладан от дързостно съмнение.

О, цар и дух на пустош и забвение,

от бездните на злото вдигам глас:

Ела. Яви се. Жаждам примирение!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.